La Conte dal Mês… di Setembar
O ai pene finît di dâi une cjalade al copion (che po e veve fat cuasi dut Serene ma no covente dî dut) e o soi content: al è vignût ben! E mi pâr just tornâ a meti mans ta chest sît che, insome, al è simpri il sît di un scritôr e agjitatôr culturâl in lenghe furlane e bisugne tornâ a fâ alc.
Magari no grandis robis, ma un biel spetaculut, che al met dongje narative e culture furlane, e je une biele maniere par tamesâ, plui che altri, il format e tornâ a viodisi. Come che o savês, in cuasi ducj i miei libris, ae fin, o ai metût dongje la leterature cun la idee di insegnâ alc, di fâ didatiche, di salvâ o sparniçâ culture. Intes Contis di famee e Altris contis di famee la part di culture e jere soredut etnografiche e dislidude dentri te narative. In Soreli jevât e contis sot spirt, invezit, e jere metude in bande e doprade, pe part narative. Il progjet des Contis dal mês, invezit, al jere propite mieç e mieç, narative+culture furlane e in efiets al è un progjet a cuatri mans. E sicome al è un pecjât che al resti confinât tal 2020, an disgraciât ma che al à puartât ancje dal bon, ve che o provìn a puartâlu ator. E scomencin di chest spetacul, che al misture, apont, une conte e un pocje di sagjistiche, cirint di dâi a dutis dôs une viest un pôc seniche e teatrâl.
Ancje se nol è scrit Contecurte, al è un spetacul di Contecurte, cul Berlon a rinfuarç e une Sartore menedisc di jutori.
Si sa, SABIDE 11/9 e je zornade di Friuli Doc, e se un al ven a Udin al ven par mangjâ e bevi e fâsi controlâ il grim-pass, ma magari, par parchegjâ miôr, si pues vignî a Udin tor sîs e vignî a viodi il biel curtilut inte cort li de Filologjiche Furlane (Al baste passâ sot de puarte Manin, vignî su pe vie, e jentrâ intal prin puarton viert a man drete e lâ indevant). O scuvierzarâs alc su lis striis e i benandants e o rivarês a fâsi contâ un toc di conte dal mês di Setembar
Il spetacul al è a siet di sere, o come simpri, cualchi minût dopo, e al dure une orute, juste juste par jessi e lâ a mangjâ ator par Udin. Clare che ancje achì al covente il green pass, che se no a saressin di gnûf in lockdown e nuie spetacui par nissun, e clare che no si pues fâ ghiringhei e robe cussì. Ma cuissà che un rap di ûe, intal materiâl di sene, no rivedis adore a robâlu. O viodarìn ancje di rivâ a fâ la direte FB, ma pûr trop, chê, cence mieçs e cui intops informatics o di conession, no rivin a garantîle di buine cualitât. Insome… al sarès biel viodi cualchi muse in muse, par cui che al puest.
E o tignin dentri sedi i Benandants, sedi lis Striis!
fur_Latn fur_Latn fur_Latn fur_Latn fur_Latn fur_Latn fur_Latn